钦定古今图书集成/明伦汇编/氏族典/第240卷 > 张宿
## 钦定古今图书集成/明伦汇编/氏族典/第240卷 > 张宿

按《唐书张宿传》：“宿本寒人，自名诸生。宪宗为广陵王
时，因张茂宗荐尉，得出入邸中，诞谲敢言。及监抚，自
布衣授左拾遗，交通权幸，四方赂遗满门。数召对，不
能慎密，坐漏禁中语，贬郴丞。十馀年，累迁比部员外
郎。宰相李逢吉数言其狡谲不可信，白为濠州刺史，
宿上疏自言，留不遣。帝欲以为谏议大夫，逢吉曰：‘谏
议职要重，当待贤者。宿细人，不可使污是官，陛下必
用之，请先去臣乃可’。”帝不悦。后逢吉罢，诏权知谏议
大夫。宰相崔群、王涯同请曰：“谏议大夫，前世或自山
林擢行伍任之者，然皆道义卓异于时。今宿望轻，若
待以不次，未足以宠，适以累之也。请授他官。”不听，使
中人宣授焉。宿怨执政不与己，乃日肆谗惎。与皇甫
镈相附离，多中伤正人君子。元和末，持节至淄青，李
师道愿割地，遣子入侍。既而悔，复遣宿往。暴卒于道赠秘书监。